b'\n_START_ARTICLE_\nSlovensko narodno gledali\xc5\xa1\xc4\x8de Opera in balet Ljubljana\n_START_PARAGRAPH_\nSlovensko narodno gledali\xc5\xa1\xc4\x8de Opera in balet Ljubljana (okraj\xc5\xa1ano SNG Opera in balet Ljubljana) je osrednja slovenska glasbeno-gledali\xc5\xa1ka ustanova, ki uprizarja redne letne sezone opere, baleta in koncertov, pa tudi druga glasbena scenska dela. Na sezono pripravijo pribli\xc5\xbeno 150 predstav, od tega tri do pet novih produkcij._NEWLINE_Domuje v stavbi ljubljanske opere na Cankarjevi cesti v Ljubljani, dodatne prostore pa ima \xc5\xa1e v poslopju Kazine na Kongresnem trgu.\n_START_SECTION_\nZgodovina\n_START_PARAGRAPH_\nSvoje za\xc4\x8detke ima v leta 1867 ustanovljenem Dramati\xc4\x8dnem dru\xc5\xa1tvu, v sedanji obliki pa deluje od leta 1918, ko je pridobila poklicni orkester in baletni ansambel. Ve\xc4\x8dji pomen je dobilo z delovanjem ravnatelja Mirka Poli\xc4\x8da (mandata 1925\xe2\x80\x931939 in 1945\xe2\x80\x931948), po drugi svetovni vojni pa je postalo prepoznavno tudi v mednarodnem merilu. Posebej odmevno je bilo gostovanje v Parizu z opero Zaljubljen v tri oran\xc5\xbee Sergeja Prokofjeva leta 1957, pod vodstvom dirigenta Boga Leskovica.'